साॅफ्टबॉल नेशनल टूर्नामेंट, 160 खिलाड़ी भाग लेंगे
उत्कृष्ट स्कूल के खेल मैदान पर शुक्रवार से सॉफ्टबॉल का नेशनल जोन स्तरीय टूर्नामेंट शुरू होगा। देश के चारों जोन नॉर्थ, ईस्ट, साउथ, वेस्ट से चुनिंदा 8 टीमों में 160 खिलाड़ी अपने-अपने जोन से जुड़े प्रदेश का प्रतिनिधित्व करके टूर्नामेंट में भाग लेने आएंगे।
दरअसल जिला स्तरीय सॉफ्टबॉल एसोसिएशन बिना किसी सरकारी मदद से शहर में पहली बार खुद अपने दम पर इतना बड़ा आयोजन करने जा रहा है। टूर्नामेंट के सभी मैच उत्कृष्ट स्कूल के मैदान पर खेले जाएंगे। इसके लिए गुरुवार को आयोजकों ने ग्राउंड तैयार करने सहित अन्य तैयारियां की। केरला की टीम इस दिन यहां पहुंच चुकी है। अन्य जगह से भी टीम शुक्रवार सुबह तक आ जाएगी। टूर्नामेंट का पहला मैच शुक्रवार दाेपहर 3 बजे खेला जाएगा। टूर्नामेंट का समापन 5 मार्च को होगा। जिलास्तरीय सॉफ्टबॉल एसोसिएशन संरक्षक व टूर्नामेंट संयोजक अनूप किरकिरे, अध्यक्ष अजीत पाराशर, उपाध्यक्ष गोपालसिंह राजपूत, सचिव गिरीश सोनी व शहर से इस खेल के इंटरनेशनल प्लेयर रहे बॉबी खान ने बताया देशभर से खिलाड़ी अपने-अपने जोन की टीमों में शामिल होकर टूर्नामेंट में पहुंच रहे हैं। आयोजन के लिए कोई सरकारी मदद नहीं ली जा रही है। कुछ जनप्रतिनिधियों ने स्वेच्छा से सहयोग दिया है।
नेशनल कोच, इंटरनेशनल प्लेयर आएंगे- एसोसिएशन पदाधिकारियों ने बताया टूर्नामेंट में सॉफ्टबॉल के नेशनल कोच देवेश चंदेल, जॉय जैकब, सुबोध चौरसिया, सविता पारखे अहम भूमिका निभाएंगे। अंतरराष्ट्रीय स्तर की खिलाड़ी पूजा पारखे, ज्योति पारखे, आयशा, दीपक कुमार, सुनील राज अपने जोन की टीमों से खेलेंगे।
लड़के-लड़कियों के अलग-अलग मैच- इस टूर्नामेंट में चार जोन से लड़के-लड़कियों की अलग-अलग चार-चार टीमें पहुंचेंगी। विजेता-उप विजेता को समापन समारोह में विनिंग ट्रॉफी से नवाजा जाएगा।
क्या है सॉफ्टबॉल गेम
बेसबॉल की तर्ज पर खेला जाने वाला सॉफ्टबॉल अमेरिकन गेम है। एक टीम में 16 प्लेयर होते हैं। 9 मैच खेलते हैं। 7 इनिंग के मैच होते हैं। रन के आधार पर टीम की जीत-हार का निर्णय होता है। एक टीम के तीन खिलाड़ी आउट होने पर दूसरी टीम को मौका मिलता है।
टूर्नामेंट के लिए गुरुवार दोपहर उत्कृष्ट स्कूल का ग्राउंड तैयार किया गया।
खेलकूद
awa_Deva awa_Deva hin_Deva hin_Deva hin_Deva hin_Deva hin_Deva awa_Deva bho_Deva